2011 йылдың 31 ғинуарында «Ливерпуль» етәкселеге «Челсиҙың» Фернандоны һатып алыуы тураһындағы тәҡдимен ҡабул итә. Шул уҡ көндө Торрес яңы клуб менән биш йыллыҡ контрактҡа ҡул ҡуя, эш хаҡы аҙнаһына 175 мең фунт тәшкил итә. Трансфер суммаһы — 58,5 миллион фунт — инглиз Премьер-лигаһы клубының футболсы өсөн түләгән иң ҙур хаҡ була. «Ливерпулдең» бер нисә көйәрмәне Торрестың китеүенә яуап итеп, клуб офисы эргәһендә уның футболкаһын яндыра. Күскәндән һуң үҙенең интервьяһында Торрес, «ҡыҙылдар» фандары тураһында бер ниндәй насар һүҙ әйтмәй һәм, ҡарарҙы һуңғы көндәрҙә түгел, ә алдан, «Челси» тәҡдим менән мөрәжәғәт иткән ваҡытта уҡ ҡабул итеүен белдерә. 6 февралдә өйҙәге матчта «Челси» командаһы өсөн «Ливерпуль» клубына ҡаршы дебют үткәрә. 14 матчта (903 минут) яңы клубта айырылып тора алмай, әммә Карло Анчелотти, Петр Чех һәм Питер Одемвингие уны яҡлай. 23 апрелдә «Вест Хэм Юнайтед»ҡа ҡаршы матчтың 83-сө минутында яңы клубы өсөн беренсе голын индерә, өҫтәмә ваҡытта Флоран Малудаға һөҙөмтәле пас тапшыра. Шуға ҡарамаҫтан, 2011/12 йылдар миҙгелендә Фернандо бик һирәк гол индерә, голһыҙ осоро биш ай тиерлек дауам итә, футболсының психологик торошо ҡатмарлы булып ҡала, ә Испания йыйылма командаһы етәкселеге Торресты 2012 йылғы Европа чемпионатына саҡырыу мөмкинлеген ҡарай.